Πρόσθετο πρωτόκολλο

για την προσαρμογή των εμπορικών θεμάτων της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Κροατίας, αφετέρου, ώστε να ληφθούν υπόψη τα αποτελέσματα των διαπραγματεύσεων μεταξύ των μερών σχετικά με την καθιέρωση αμοιβαίων προτιμησιακών παραχωρήσεων για ορισμένους οίνους, την αμοιβαία αναγνώριση, προστασία και έλεγχο των ονομασιών οίνων καθώς και την αμοιβαία αναγνώριση, προστασία και έλεγχο ονομασιών οινοπνευματωδών και αρωματισμένων ποτών

Η ΕΥΡΩΠΑΪΚΗ ΚΟΙΝΟΤΗΤΑ, καλούμενη στο εξής "Κοινότητα",

αφενός, και,

Η ΔΗΜΟΚΡΑΤΙΑ ΤΗΣ ΚΡΟΑΤΙΑΣ, καλούμενη στο εξής "Κροατία",

αφετέρου,

που στο εξής καλούνται "συμβαλλόμενα μέρη",

ΕΚΤΙΜΩΝΤΑΣ ότι η συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Κροατίας, αφετέρου, μονογραφήθηκε στις Βρυξέλλες στις 14 Μαΐου 2000, και υπογράφηκε στο Λουξεμβούργο, στις 29 Οκτωβρίου 2000,

ΕΚΤΙΜΩΝΤΑΣ ότι το άρθρο 27 παράγραφος 4 της συμφωνίας σταθεροποίησης και σύνδεσης προβλέπει ότι εναπομένει ακόμη να διεξαχθούν διαπραγματεύσεις σχετικά με συμφωνία για τους οίνους και τα οινοπνευματώδη,

ΕΚΤΙΜΩΝΤΑΣ ότι μία ενδιάμεση συμφωνία πρέπει να εξασφαλίσει την ανάπτυξη εμπορικών σχέσεων μέσω της καθιέρωσης συμβατικής σχέσης και θα θέσει σε εφαρμογή, το συντομότερο δυνατόν, τις διάταξεις της συμφωνίας σταθεροποίησης και σύνδεσης σχετικά με το εμπόριο και τα συνοδευτικά μέτρα. Η εν λόγω ενδιάμεση συμφωνία μονογραφήθηκε στις 10 Ιουλίου 2001 και υπογράφηκε στις 29 Οκτωβρίου 2001 και θα πρέπει να εφαρμοστεί από την 1η Ιανουαρίου 2002. Το άρθρο 14 παράγραφος 4 της προσωρινής συμφωνίας επαναλαμβάνει τη δέσμευση που έχει αναληφθεί για τη σύναψη ξεχωριστού πρωτοκόλλου για τους οίνους και τα οινοπνευματώδη,

ΕΚΤΙΜΩΝΤΑΣ ότι, με τη βάση αυτή, τα μέρη διεξήγαγαν και περάτωσαν διαπραγματεύσεις,

ΕΚΤΙΜΩΝΤΑΣ ότι, προκειμένου να εξασφαλισθεί η συνέπεια με τη γενική διαδικασία σταθεροποίησης, η συμφωνία οίνων και οινοπνευματωδών θα πρέπει να ενσωματωθεί στο πλαίσιο της συμφωνίας σταθεροποίησης και σύνδεσης υπό μορφή πρωτοκόλλου,

ΕΚΤΙΜΩΝΤΑΣ ότι, το παρόν πρωτόκολλο για τους οίνους και τα οινοπνευματώδη θα πρέπει να αρχίσει να ισχύει την ίδια ημερομηνία με τη συμφωνία σταθεροποίησης και σύνδεσης,

ΕΚΤΙΜΩΝΤΑΣ ότι, για τον σκοπό αυτό, είναι αναγκαίο να τεθούν σε εφαρμογή, το συντομότερο δυνατόν, οι διατάξεις του παρόντος πρωτοκόλλου,

ΕΠΙΘΥΜΩΝΤΑΣ να βελτιώσουν τους όρους εμπορίας των οίνων, των οινοπνευματωδών και των αρωματισμένων ποτών στις αντίστοιχες αγορές τους, σύμφωνα με τις αρχές της ποιότητας, του αμοιβαίου συμφέροντος και της αμοιβαιότητας,

ΛΑΜΒΑΝΟΝΤΑΣ ΥΠΟΨΗ το συμφέρον και των δύο συμβαλλομένων μερών, όσον αφορά την αμοιβαία προστασία και έλεγχο των ονομασιών των οίνων και των ονομασιών οινοπνευματωδών και αρωματισμένων ποτών,

ΣΥΜΦΩΝΗΣΑΝ ΤΑ ΕΞΗΣ:

Άρθρο 1

Το παρόν πρωτόκολλο περιλαμβάνει τα ακόλουθα στοιχεία:

1. Συμφωνία για την καθιέρωση αμοιβαίων προτιμησιακών εμπορικών παραχωρήσεων για ορισμένους οίνους (παράρτημα Ι του παρόντος πρωτοκόλλου).

2. Συμφωνία για αμοιβαία αναγνώριση, προστασία και έλεγχο των ονομασιών των οίνων (παράρτημα ΙΙ του παρόντος πρωτοκόλλου).

3. Συμφωνία για αμοιβαία αναγνώριση, προστασία και έλεγχο των ονομασιών οινοπνευματωδών και αρωματισμένων ποτών (παράρτημα ΙΙΙ του παρόντος πρωτοκόλλου).

Οι κατάλογοι που αναφέρονται στο άρθρο 5 της συμφωνίας του σημείου 2 και στο άρθρο 5 της συμφωνίας του σημείου 3 θα καταρτισθούν σε μεταγενέστερο στάδιο και θα εγκριθούν σύμφωνα με τη διαδικασία που προβλέπεται στα άρθρα 13 και 14 των εν λόγω συμφωνιών, αντιστοίχως.

Άρθρο 2

Tο παρόν πρωτόκολλο και τα παραρτήματά του αποτελούν αναπόσπαστο μέρος της συμφωνίας σταθεροποίησης και σύνδεσης.

Άρθρο 3

Tο παρόν πρωτόκολλο εγκρίνεται από την Κοινότητα και τη Δημοκρατία της Κροατίας σύμφωνα με τις κατ' ιδίαν διαδικασίες τους. Tα συμβαλλόμενα μέρη λαμβάνουν τα αναγκαία μέτρα για την εφαρμογή του.

Tα συμβαλλόμενα μέρη γνωστοποιούν αμοιβαία την ολοκλήρωση των αντίστοιχων διαδικασιών σύμφωνα με το πρώτο εδάφιο του παρόντος άρθρου.

Άρθρο 4

Tο παρόν πρωτόκολλο τίθεται σε ισχύ την ίδια ημερομηνία με τη συμφωνία σταθεροποίησης και σύνδεσης.

Άρθρο 5

Το παρόν πρωτόκολλο συντάσσεται εις διπλούν σε κάθε μία από τις επίσημες γλώσσες των συμβαλλομένων μερών και όλα τα κείμενα είναι εξίσου αυθεντικά.

Hecho en Zagreb, el siete de diciembre del dos mil uno.

Udfærdiget i Zagreb den syvende december to tusind og en.

Geschehen zu Zagreb am siebten Dezember zweitausendundeins.

Έγινε στο Ζάγκρεμπ, στις εφτά Δεκεμβρίου δύο χιλιάδες ένα.

Done at Zagreb on the seventh day of December in the year two thousand and one.

Fait à Zagreb, le sept décembre deux mille un.

Fatto a Zagabria, addì sette dicembre duemilauno.

Gedaan te Zagreb, de zevende december tweeduizendeneen.

Feito em Zagrebe, em sete de Dezembro de dois mil e um.

Tehty Zagrebissa seitsemäntenä päivänä joulukuuta vuonna kaksituhattayksi.

Som skedde i Zagreb den sjunde december tjugohundraett.

Sastavljeno u Zagrebu dana sedmog prosinca dvijetisucé i prve godine.

Por la Comunidad Europea

For Det Europæiske Fællesskab

Für die Europäische Gemeinschaft

Για την Ευρωπαϊκή Κοινότητα

For the European Community

Pour la Communauté européenne

Per la Comunità europea

Voor de Europese Gemeenschap

Pela Comunidade Europeia

Euroopan yhteisön puolesta

På Europeiska gemenskapens vägnar

>PIC FILE= "L_2001342EL.004701.TIF">

Za Republiku Hrvatsku

>PIC FILE= "L_2001342EL.004702.TIF">